Vene duuma võttis vastu avalduse vene elanikkonna vastasest poliitikast Balti riikides
Vene riigiduuma võttis vastu avalduse venekeelse elanikkonna vastu suunatud repressiivsest poliitikast Balti riikides.
Vene riigiduuma avalduse väitel levib Balti riikides natsionalism ja sallimatus venekeelse elanikkonna suhtes.
Avalduses öeldakse, et Eestis, Lätis ja Leedus "on võetud ette kuritegelik tee vene keele täielikuks väljatõrjumiseks kõigist avaliku elu sfääridest, meediast ja haridussüsteemist", vahendab Interfax.
"Balti riikide võimud ei varja oma neofašistlikku sümpaatiat, toetades iga-aastaseid SS-leegionäride rongkäike ja keelates samal ajal Surematu polgu aktsiooni Balti riigid natside käest vabastanud veteranide mälestuseks," seisab dokumendis.
Saadikud nõudsid Balti riikide ja "russofoobiat õhutavate" lääneriikide võimudelt rahvusvahelise õiguse põhimõtete järgimist ja venekeelse elanikkonna põhiõiguste rikkumise lõpetamist.
Avaldus võeti vastu ühehäälselt.
Toimetaja: Merili Nael
Allikas: rus.err.ee, Interfax